

**Az Agrárminisztérium**

**PÁLYÁZATI FELHÍVÁSA**

**„Az Év Tanyája 2019” díj elnyerésére**

**2019.**

**PÁLYÁZATI FELHÍVÁS**

**„Az Év Tanyája 2019” díj elnyerésére**

1. **A pályázat célja**

Magas szintű, minisztériumi elismerés és díjazás azoknak a tanyagazdáknak, akik azáltal, hogy mind a természeti, mind az épített környezettel összhangban, a tájba és az adott térség gazdasági és társadalmi szövetébe megfelelően illeszkedő tanyagazdaságot hoztak létre, jó mintául szolgálhatnak mások számára.

A kezdeményezés célja, hogy egybegyűjtse és bemutassa Magyarország legjobb tanyáit, azok mintaértékű fejlesztéseit, illetve gazdálkodási szemléletét, gyakorlatát. A magyar tanya népszerűsítésének további célja, hogy ezt a sajátos, magyar, ősi, szabad gazdálkodási életformát minél többen megismerjék.

1. **A pályázat benyújtására jogosultak köre**

Pályázatot **külterületen élő tanyai lakosok** nyújthatnak be.

A pályázati felhívásban figyelembe vett tanya fogalma a mező- és erdőgazdasági földek forgalmáról szóló 2013. évi CXXII. törvény 5. § 25. bekezdésének megfelelően:

***Tanya:*** a település külterületén fekvő, *legfeljebb 1 hektár nagyságú* olyan *földrészlet*, amelyhez a föld mellett növénytermesztés és állattenyésztés, továbbá az ezekkel kapcsolatos termékfeldolgozás és terméktárolás céljára létesített lakó- és gazdasági épület, illetve ilyen épületcsoport is tartozik, vagy az *olyan földrészlet, amely az ingatlan-nyilvántartásban tanyaként* szerepel.

1. **A pályázatok elbírálása során figyelembe vett alapvető szempontok**

* **tanya jelleg megléte**: kerítéssel körülvett lakóépület, gazdasági épületek, ehhez közvetlenül csatlakozó kert, esetleg szántó, legelő, erdő, szőlő, gyümölcsös, esetleg gémes kút, tanyató;
* **tájjelleg, az adott térségre jellemző népi építészeti jegyek megléte**: a tájhoz, a helyi hagyományokhoz és a geográfiai, klimatikus viszonyokhoz való alkalmazkodás megjelenése az épületeken, a tanya egészén és a gazdálkodásban;
* hagyományos, **környezetkímélő,** nulla hulladék típusú, generációkon keresztül folytatódó tapasztalati **tudás átörökítése és megjelenése a gazdálkodásban és az életmódban**;
* **más tanyákon is alkalmazható fenntarthatóságra** törekvő, megújuló energiákat, esővíz-hasznosítást alkalmazó, **innovatív, egyedi** energia- és vízgazdálkodási **megoldások megléte**;
* érdeklődőket fogadó **nyitott porta, nyitott gazdaság**;
* **őshonos és tájjellegű állat- és növényfajták jelenléte** a gazdaságban, generációkon keresztül őrzött és továbbadott tájfajták;
* **a tanyagazdaság komplexitása** (állattenyésztés, növénytermesztés, kertészeti kultúrák, feldolgozás, turizmus és vendéglátás)

1. **A pályázaton elnyerhető díjkategóriák**

A díjat a legtöbb bírálati szempontnak megfelelő tanya nyeri el.

1. **„Az Év Tanyagazdasága 2019”****díj**

Kiemelt értékelési szempontok:

* generációkon keresztül öröklődő tapasztalati tudás, a természeti körforgást, a körforgásos gazdálkodás szempontjait szem előtt tartó, azt követő gazdálkodási, tanyasi életmódbeli hagyományok megléte;
* termelés és gazdálkodás során a helyi erőforrások és a természetes folyamatok előnyben részesítése (pl. szerves trágyázás, biológiai növényvédelem, vetésforgó, klimatikus tényezőkhöz alkalmazkodó növénytermesztés, állattartás stb.),
* más tanyákon is alkalmazható fenntarthatóságra törekvő, megújuló energiákat, esővíz-hasznosítást alkalmazó, innovatív, egyedi energia- és vízgazdálkodási megoldások megléte,
* érdeklődőket fogadó nyitott porta, nyitott gazdaság;
* a tanyagazdaság komplexitása (állattenyésztés, növénytermesztés, kertészeti kultúrák, feldolgozás, turizmus és vendéglátás),
* az adott térségre jellemző őshonos és tájjellegű állat- és növényfajták tartása vagy tenyésztése, termesztése a gazdaságban.

1. **„Az Év Hagyományőrző Tanyája 2019” díj**

Kiemelt értékelési szempontok:

* helyi építészeti hagyományokat követő építkezési mód használata a tanyai épületeken (eredeti vagy eredetiben felújított nyílászárók, homlokzat, lábazat, falak, tetőfedés, padlóburkolat),
* tájba, természeti környezetbe illeszkedő tanyaépületek környezetének harmóniája,
* termények és állati eredetű termékek feldolgozása hagyományos módon (pl. lekvár- és szörpkészítés, hagyományos ételek készítése),
* hagyományos háztartási, gazdálkodási eszközök megléte és használata,
* a helyi, néprajzi hagyományokhoz kapcsolódó népviselet megjelenése a mindennapokban,
* az adott térségre jellemző őshonos és tájjellegű állat- és növényfajták tartása vagy tenyésztése, termesztése a gazdaságban,
* hagyományos, környezetkímélő gazdálkodási módszerek használata.

1. **„Az Év Tanyája 2019 Közönség”díj**

A díjat a beküldött fotók alapján a meghirdetett internetes oldalon a megadott határidőig legtöbb szavazatot kapó tanya, illetve tanyagazda nyeri el.

1. **A pályázat benyújtása, befogadása**

Pályázat benyújtására a [www.hoi.hu](http://www.hoi.hu) illetve a [www.kormany.hu](http://www.kormany.hu) honlapról elérhető **pályázati adatlap hiánytalan kitöltésével**, valamint a **kötelező mellékletek megküldésével** van lehetőség **2019. december 2-a 8 óra 00 perctől 2020. április 30-a 23 óra 59 percig.**

A pályázati anyagot kizárólag elektronikusan szükséges megküldeni az [evtanyajadij@am.gov.hu](mailto:evtanyajadij@am.gov.hu) e-mail címre.

**A pályázat formai követelményei:**

* a **pályázati adatlap** hiánytalanul kitöltésre került
* a kötelező mellékletek:
  + **tulajdoni lap** egyszerű másolata vagy **nem hiteles** elektronikus **tulajdoni lap** arról a tanyaingatlanról, ahol él;
  + ha a tanya nem a pályázó tulajdonában van vagy több tulajdonos birtokában van, akkor a **tulajdonostársak nyilatkozata**, hogy beleegyeznek a pályázat benyújtásába;
  + **nyilatkozat** arról, hogy a pályázó hozzájárul a pályázati dokumentáció arra felhasználható részeinek kiadványokban, illetve írott sajtóban történő megjelenítéséhez;
  + **nyilatkozat** arról, hogy a pályázó valamely díj elnyerése esetén részt vesz az Agrárminisztérium tanyasi élet népszerűsítését segítő programjában (pl. interjúk, média megjelenések, szaklapokban, kiadványban történő megjelenés).
  + színes, **digitális fénykép** - a lakóépületről minimum 4, maximum 20 külső, illetve belső kép) megküldésre kerültek
* a pályázat benyújtása a benyújtási határidőben történt

1. **A pályázatok értékelése, döntéshozatal, díjak átadása**

A díj („Az Év Tanyagazdasága 2019”, „Az Év Hagyományőrző Tanyája 2019”, a Közönségdíj” kivételével) nyerteseinek kiválasztása a pályázatban felsorolt szempontok figyelembevételével, a pályázatok értékelésére megbízott Bíráló Bizottság ülése során, illetve (amennyiben szükséges) a legeredményesebb tanyák személyes bejárása keretében történik a pályázatok beérkezése után. A végső döntést a Bíráló Bizottság javaslata alapján az agrárminiszter hozza meg.

A közönségdíj esetében a díj odaítélését a közönség által az adott internetes oldalon leadott szavazatok száma határozza meg.

**„Az Év Tanyagazdasága 2019”****díj** és **„Az Év Hagyományőrző Tanyája 2019” díj** kategória első három helyezettje az elismerő oklevél mellett pénzjutalomban részesül:

1. a győztes pályázó 1.000.000,- forint
2. a második helyezett 500.000,- forint
3. a harmadik helyezett 300.000,- forint

**„Az Év Tanyája 2019 Közönség” díj** kategórianyertese az elismerő oklevél mellett 400.000,- forint pénzjutalomban részesül.

A pénzjutalom kizárólag a tanyagazdaság további fejlesztésére használhat fel!

**A díjak átadására ünnepélyes keretek között kerül sor az Agrárminisztérium dísztermében.**

1. **Pályázatokkal kapcsolatos további információ**

Agrárminisztérium

Nemzeti Vidékfejlesztési Programok Főosztály

[evtanyajadij@am.gov.hu](mailto:evtanyajadij@am.gov.hu)